बारिश से दिल्ली का मौसम हुआ खुशनुमा  
पिछले कुछ दिनों से भीषण गर्मी के कारण झुलस रही राजधानी दिल्ली में रात भर हुई बारिश ने तापमान कम कर दिया, जिससे मौसम खुशनुमा हो गया।
पिछले कुछ दिनों से भीषण गर्मी के कारण झुलस रही राजधानी दिल्ली में रात भर हुई बारिश ने तापमान कम कर दिया, जिससे मौसम खुशनुमा हो गया। राजधानी में बुधवार सुबह साढ़े 8 बजे तक 39.2 मिमी बारिश दर्ज की गई।  न्यूनतम तापमान 6 डिग्री सेल्सियस की गिरावट के साथ 23.7 डिग्री हो गया। बुधवार का न्यूनतम तापमान सामान्य से चार डिग्री कम था। मंगलवार का न्यूनतम तापमान 30 डिग्री और अधिकतम तापमान 41.8 डिग्री था।  पिछले कुछ दिनों से आर्द्रता और गर्मी से परेशान शहर वासियों को बारिश से राहत महसूस हुई। अधिकतम तापमान हालांकि करीब 40 डिग्री ही था, लेकिन आर्द्रता के उच्च स्तर ने लोगों की समस्या बढ़ा दी थी। रात करीब साढ़े 10 बजे तेज हवाओं के साथ बारिश शुरू हुई।  करीब 45 मिनट तक पानी बरसा और संसद मार्ग, अशोक रोड, आईटीओ तथा लक्ष्मी नगर सहित कई इलाकों में पानी भर गया। पिछले दो साल के दौरान जून में दिल्ली में जितनी बारिश नहीं हुई, उतनी बारिश मंगलवार रात हुई। वर्ष 2009 में शहर में जून माह के दौरान 19 मिमी और पिछले साल केवल 3.9 मिमी बारिश हुई थी। लेकिन जून 2008 में शहर में एक ही दिन 31.3 मिमी बारिश दर्ज की गई थी।